Myška Sofi 4
Zatúlaný Winston

Vyšlo aj v tlačovej podobe

Objednať môžete na
www.albatrosmedia.sk

Poppy Greenová

Myška Sofi 4: Zatúlaný Winston – e-kniha

Copyright © Albatros Media a. s., 2024

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

1. kapitola

Zábava s kamarátmi

„Jupííí!“ zvýskla Sofi. Jej hlas sa odrážal od oblých stien tunela obrovskej šmykľavky. Svišťala tmou ako raketa. Šmykľavka sa krútila vpravo a hneď zasa vľavo. Sofi pevnejšie zovrela papraď, na ktorej sedela. Šmykľavka sa točila a klesala stále nižšie, až kým… Sofi vyskočila z tunela na jej konci. Žuch! Pristála na mäkkej kope zeleného lístia.

Vysoko nad ňou, na brezovom konári sedeli Sofini najlepší kamaráti a povzbudzovali ju. „Juchú!“ volala žabka Henka. „Vaaau!“ kričal had Owen. „To je ale výška!“ Šmykľavka sa skladala z dutej brezovej halúzky, ktorá bola všelijako pokrútená. Opierala sa o kmeň obrovskej brezy. Aby sa Sofi, Henka a Owen dostali na začiatok šmykľavky, museli sa najprv vyšplhať vysoko na strom pomocou rôznych nerovností v kmeni. Sofi sa s nadšením spustila na šmykľavke ako prvá.

Henka bola na rade hneď po nej. Zmizla v tuneli. Sofi počula jej nadšené kvákanie celou cestou dole. Nakoniec Henka pristála hneď vedľa Sofi v kope lístia. Obe sa rozosmiali.

Sofi a Henka objavili brezovú šmykľavku, keď mali šesť rokov. Bolo to ich spoločné tajomstvo. Sofi o nej potom povedala Winstonovi a Henka svojej staršej sestre Lydke.

Teraz šmykľavku ukázali aj novému kamarátovi Owenovi. Owen sa síce s rodinou presťahoval do Borovicového hájika už dávnejšie, no stále tu bolo veľa zábavných miest, ktoré ešte nestihol navštíviť.

„Teraz ty, Owen!“ volala naňho Sofi. „Si na rade.“

Owen nevyzeral presvedčene. Sedel stočený na konári a nehýbal sa. Zdalo sa, že si šmykľavku premeriava očami.

„Je to zábava!“ presviedčala ho Henka. „Vážne!“

Owen nakoniec takisto zmizol v tuneli šmykľavky. Sofi začula len: „Aaaaa!“ Ozývalo sa najskôr zďaleka, ale postupne sa približovalo a silnelo.

A potom – žuch! Z tunela sa vyrútil Owen. Letel vzduchom a tváril sa vystrašene, keď však pristál v lístí, rozosmial sa.

„To bola naozaj zábava!“

„Však?“ tešila sa Henka.

Sofi potľapkala Owena po chrbte. „Sľúbili sme ti, že sa tento víkend zabavíme.“

Traja kamaráti sa dohodli na spoločnom pláne na víkend – a to, že Owenovi ukážu množstvo nových miest.

V tej chvíli vyletel spomedzi stromov modrý motýľ. Zakrúžil okolo Owenovej hlavy a letel ďalej.

„Fíha, aký to bol motýlik?“ zaujímal sa Owen.